Vyf vas na groot dwelmklopjagMandrax-tablette(argieffoto) “Die Valke het op chemikalieë, toerusting, ŉ afleweringswa, ŉ groot hoeveelheid Mandrax-tablette en -poeier beslag gelê,” het brig. Hangwani Mulaudzi, woordvoerder van die Valke, gesê. Die klopjag is by Zuurbekom naby Johannesburg uitgevoer. Vyf mense, tussen 27 en 78 jaar oud, is in hegtenis geneem op aanklag van die besit en hantering van dwelms. Die klopjag was ŉ gesamentlike operasie tussen die Vaalrand Valke, die misdaadintelligensie-eenheid en tersaaklike polisie-eenhede in die Wes-Kaap. “Die operasie het twee weke gelede begin nadat die Valke inligting ontvang het oor ŉ geheime laboratorium waar dwelms vervaardig word en dan na kliënte in die Wes-Kaap vervoer word,” het Mulaudzi bygevoeg. Genl.maj. Mthandazo Ntlemeza, waarnemende hoof van die Valke, het die beamptes wat by die gesamentlike operasie betrokke was, gelukgewens. “Die resultate van hierdie operasie en ander onlangse aanvalle beklemtoon die bedreiging wat georganiseerde misdaadsindikate vir ons land inhou. Ons is toegewyd en meer verenig as ooit en sal voortgaan om saam te werk en aggressief enigiemand wat aan onwettige aktiwiteite deelneem agternasit,” het hy gesê.